text: Vejleborgmester håber, ny hal kan være klar næste vinter
  17 august 2017 kl. 14.40
  Vejle Byråd har på et byrådsmøde bevilliget 2,5 millioner kroner til udarbejdelse af planer for Petersmindehallen.
  Petersmindehallen i Vejle brændte ned den 13. februar 2017. Onsdag bevilligede Vejle Byråd 2,5 millioner til at udarbejde et såkaldt dispositionsforslag for genopbygning af idrætshal og faglokaler. Det betyder, at man nu skal finde ud af, hvordan en ny hal skal se ud.
  -Vi glæder os til at komme i gang med byggearbejdet næste år, siger borgmester Jens Ejner Christensen (V).
  I dag skal foreninger og elever, der normalt bruger Petersmindehallen, med bus til andre haller for at dyrke sport. Ifølge byrådets planer bør den ekstra transport være overstået om to år, fordi byrådet regner med, at en ny hal vil stå klar i juni 2019. Borgmesteren forholder sig endnu mere optimistisk.
  -Jeg håber på, at hvis vi kommer i gang med at bygge til næste forår, så kan hallen stå klar allerede i efteråret eller vinteren 2018.
  Fakta
  Petersmindehallen blev totalskadet under branden i februar.Erstatningssummen lyder på 44 millioner kroner.Planerne udarbejdes i samarbejde med skolen og skal godkendes i byrådet til efteråret i år.Byggeriet kommer i udbud i starten af år 2018.
  
  